Kaap is weer Hollands op Loftus | Netwerk24
Kaap is weer Hollands op Loftus
Deur Cobus Claassen 01 November 2020 13:37
'n Genadelose pak voorspelers in tipiese Bulle-tradisie. Hope X-faktor en generaal Morné Steyn in 'n agterlyn. En 'n gerieflike voorsprong op die puntelys van die Superrugby Unlocked-reeks.
Die Bulle-senter Stedman Gans maak gereed om Damian Willemse, losskakel van die Stormers, te pypkan. Foto: Gallo Images
Dít is die stand van sake by Loftus Versfeld nadat die Bulle Saterdagaand nie eens 'n volle wedstryd nodig gehad het om die Stormers met 39-6 af te ransel nie.
En dié span se beste kom nog, met Jake White, die Bulle-afrigter, wat sê hy is opgewonde om te sien hoe sy span oor die volgende paar weke kan ontwikkel.
"Ek is baie tevrede met ons samespel ná vyf weke en ek is oortuig dit kan nog 'n spesiale groep word.
"Maar ook, ons het nog niks gewen nie en daar lê nog twee, drie lang maande voor ons.
"Wat ek vanaand die meeste geniet het, was die kontinuïteit en samespel tussen ons voor- en agterspelers."
White sê die eerste helfte is "van die beste rugby wat ons in 'n lang ruk gespeel het".
Hy is heeltemal te beskeie. Die laaste keer wat die Bulle 'n teenstander met so 'n berekende, foutlose poging verfomfaai het, was dit die handewerk van Victor Matfield, Fourie du Preez en Pierre Spies-hulle.
Volgens White het die Bulle 'n ou rugbygesegde afgestof.
"Die voorspelers besluit wie die wedstryd wen en die agterspelers besluit dan hoe ver daar gewen word.
"Dit was vandag die geval en dit is hoekom 'n speler soos Stedman Gans-hulle agterlangs tot hul reg gekom het.
"Die agttal het die ideale grondslag geskep met die wyse waarop ons geskrum en gerolmaal het."
Die voorspelers besluit wie die wedstryd wen en die agterspelers besluit dan hoe ver daar gewen word.
Gans, buitesenter van die Bulle wat twee keer gaan druk het, is as die Speler van die Wedstryd aangewys.
Daar was verskeie van sy spanmaats wat ook die toekenning kon kry.
Die skakelpaar, Morné Steyn en Ivan van Zyl, was uitmuntend en langs Gans was sy sentermaat, Cornal Hendricks ewe bedrewe.
White sê Van Zyl begin die vrugte pluk nadat die Bul-legende Fourie du Preez hom en Embrose Papier onlangs onder sy vlerk geneem het.
"Jy kan die impak sien, daardie kleiner detail wat Fourie bied. Dit is asof ons skrumskakels 'n groter gevoel het oor wat hul rol is en dit gee hulle selfvertroue."
White het ook melding gemaak van die 22-jarige werkesel-slot Ruan Nortjé.
"Hy tree sterk op die voorgrond en hy weet daar is 'n kans vir hom met soveel van ons slotte wat oorsee speel.
"Hy speel 80 minute elke wedstryd en dit is waardevol vir hom om saam met spelers soos Duane (Vermeulen), Trevor (Nyakane) en Jacques (van Rooyen) in die pak te speel."
Die skrumskakel Ivan van Zyl het Saterdag op Loftus Versfeld waarskynlik sy beste vertoning nóg vir die Bulle gelewer. Foto: Gallo Images
En dan is daar die belowende Elrigh Louw.
Jy moet weet wanneer White vergelykings met Pieter-Steph du Toit en André Venter maak, is Louw 'n grote in wording.
"Hy is regtig 'n goeie speler. Ek het Pieter-Steph du Toit afgerig by die Haaie en almal het gesien hoe hy ontwikkel het.